CELEX: 62013CN0291
Language: fi
Date: 2013-05-27 00:00:00
Title: Asia C-291/13: Ennakkoratkaisupyyntö, jonka Eparchiako Dikastirio Lefkosias (Kypros) on esittänyt 27.5.2013 — Sotiris Papasavvas v. O Fileleftheros Dimosia Etaireia Ltd, Takis Kounnafi ja Giorgos Sertis

20.7.2013   
            
            
               FI
            
            
               Euroopan unionin virallinen lehti
            
            
               C 207/33
            
         Ennakkoratkaisupyyntö, jonka Eparchiako Dikastirio Lefkosias (Kypros) on esittänyt 27.5.2013 — Sotiris Papasavvas v. O Fileleftheros Dimosia Etaireia Ltd, Takis Kounnafi ja Giorgos Sertis
   (Asia C-291/13)
   2013/C 207/56
   Oikeudenkäyntikieli: kreikka
   
      Ennakkoratkaisua pyytänyt tuomioistuin
   
   Eparchiako Dikastirio Lefkosias (Nikosian alioikeus)
   
      Pääasian asianosaiset
   
   
      Kantaja: Sotiris Papasavvas
   
      Vastaajat: O Fileleftheros Dimosia Etaireia Ltd, Takis Kounnafi ja Giorgos Sertis
   
      Ennakkoratkaisukysymykset
   
   
               1)
            
            
               Kun otetaan huomioon, että jäsenvaltioiden kunnianloukkausta koskevat lait vaikuttavat mahdollisuuteen tarjota tietopalveluja sähköisesti niin kansallisella tasolla kuin EU:n alueella, voitaisiinko nämä lait katsoa rajoituksiksi tietopalveluiden tarjoamiselle sovellettaessa direktiiviä 2000/31/EY?
            
         
               2)
            
            
               Jos vastaus edellä esitettyyn kysymykseen 1 on myöntävä, sovelletaanko direktiivin 2000/31/EY 12, 13 ja 14 artiklan vastuuta koskevia säännöksiä yksityisten välisiin yksityisoikeudellisiin asioihin, kuten yksityisoikeudelliseen vastuuseen kunnianloukkauksesta, vai rajoittuuko niiden soveltaminen yksityisoikeudelliseen vastuuseen kauppa-/kuluttajaoikeudellisia toimia koskevissa asioissa?
            
         
               3)
            
            
               Kun otetaan huomioon direktiivin 2000/31/EY tietoyhteiskunnan palveluiden tarjoajien vastuuta koskevien 12, 13 ja 14 artiklan tarkoitus ja kun pidetään mielessä, että väliaikaisten kieltomääräysten, jotka pysyvät voimassa koko asian tuomioistuinkäsittelyn ajan, määrääminen edellyttää monessa jäsenvaltiossa kannetta, luovatko kyseiset artiklat subjektiivisia oikeuksia, joihin voidaan vedota lakiin perustuvina puolustautumisperusteina yksityisoikeudellisen kunnianloukkauskanteen yhteydessä, vai ovatko ne lakiin perustuvia esteitä tällaisten kanteiden nostamiselle?
            
         
               4)
            
            
               Käsittävätkö direktiivin 2000/31/EY 2 artiklan ja direktiivin 98/34/EY 1 artiklan 2 kohdan, sellaisena kuin se on muutettuna direktiivillä 98/48/EY, määritelmät ”tietoyhteiskunnan palvelut” ja ”palvelun tarjoaja” internetissä tarjottavat tietopalvelut, joista korvausta ei maksa suoraan niiden vastaanottaja, vaan korvaus saadaan välillisesti verkkosivustolla näkyvistä kaupallisista mainoksista?
            
         
               5)
            
            
               Kun otetaan huomioon ”tietopalvelun tarjoajan” määritelmä, joka vahvistetaan direktiivin 2000/31/EY 2 artiklassa ja direktiivin 98/34/EY 1 artiklan 2 kohdassa, sellaisena kuin se on muutettuna direktiivillä 98/48/EY, voidaanko seuraavat seikat tai jokin niistä katsoa direktiivin 2000/31/EY 12, 13 ja 14 artiklassa tarkoitetuksi ”pelkäksi siirtotoiminnaksi”, ”välimuistiin tallentamiseksi” tai ”säilytykseksi”:
               
                           a)
                        
                        
                           Sanomalehti, jolla on ilmainen verkkosivusto, jossa painettu sanomalehti on saatavilla sähköisessä muodossa kaikkine julkaistuine kirjoituksineen, kuvineen ja mainoksineen PDF-muodossa tai vastaavassa sähköisessä muodossa.
                        
                     
                           b)
                        
                        
                           Sähköinen sanomalehti, johon pääsee tutustumaan vapaasti, mutta jonka julkaisija saa korvauksen verkkosivustolla näkyvien kaupallisten mainosten kautta. Sähköiseen sanomalehteen sisältyvät tiedot ovat peräisin sanomalehden työntekijöiltä ja/tai riippumattomilta toimittajilta.
                        
                     
                           c)
                        
                        
                           Maksullinen verkkosivusto, jolla tarjotaan a) tai b) kohdassa mainittua palvelua?